Ministerul Afacerilor Externe anunță că un al doilea cetățean român a fost rănit în atacul de joi de la Barcelona, când o furgonetă a intrat în trecători pe cel mai populat bulevard al capitalei catalane.

Foto: Guliver/GettyImages

Potrivit ultimelor informaţii obţinute de către Ambasada României la Madrid şi Consulatul General al României la Barcelona, printre persoanele rănite în urma atentatului terorist din Barcelona a fost identificată o a doua victimă de cetăţenie română. Aceasta a fost

transportată și internată la un spital din regiune pentru îngrijiri medicale de specialitate, starea sa actuală fiind stabilă.

Românul are 42 de ani și este în stare destul de gravă, potrivit corespondentului Digi24 în Spania. Cealaltă victimă din România este un bărbat în vârstă de 37 de ani, care se afla în Spania ca turist.



Reprezentanții Consulatului General al României la Barcelona urmează să se deplaseze la spitalul în care cetățenii români răniți sunt

internați.



Ministerul Afacerilor Externe reamintește că cetățenii români afectaţi pot solicita asistenţă consulară la numărul de telefon al Consulatului General al României la Barcelona: +34 934 181 535; +34934 344 223, apelurile fiind redirecționate către Centrul de Contact și Suport al Cetăţenilor Români din Străinătate (CCSCRS) şi preluate de către operatorii Call Center în regim de permanență

sau la numărul de urgenţă al oficiului consular din Barcelona +34 661547 853, respectiv al misiunii diplomatice din Madrid +34 649 656

032.



Celula de criză a MAE își continuă activitatea, iar Ambasada României la Madrid şi Consulatul General al României la Barcelona sunt pregătite să acorde întreaga asistență consulară posibilă.